CELEX: 32010R0239
Language: el
Date: 2010-03-22 00:00:00
Title: Κανονισμός (ΕΕ) αριθ. 239/2010 της Επιτροπής, της 22ας Μαρτίου 2010 , για την τροποποίηση του κανονισμού (ΕΚ) αριθ. 318/2007 για καθορισμό των υγειονομικών όρων για εισαγωγές ορισμένων πτηνών στην Κοινότητα και για καθορισμό των συνθηκών της περιόδου απομόνωσης (καραντίνας) (Κείμενο που παρουσιάζει ενδιαφέρον για τον ΕΟΧ)

23.3.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 75/18
            
         ΚΑΝΟΝΙΣΜΌΣ (ΕΕ) αριθ. 239/2010 ΤΗΣ ΕΠΙΤΡΟΠΉΣ
   της 22ας Μαρτίου 2010
   για την τροποποίηση του κανονισμού (ΕΚ) αριθ. 318/2007 για καθορισμό των υγειονομικών όρων για εισαγωγές ορισμένων πτηνών στην Κοινότητα και για καθορισμό των συνθηκών της περιόδου απομόνωσης (καραντίνας)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 10 παράγραφος 3 δεύτερο εδάφιο και το άρθρο 10 παράγραφος 4 δεύτερο εδάφιο,
   την οδηγία 92/65/ΕΟΚ του Συμβουλίου, της 13ης Ιουλίου 1992, για τον καθορισμό των όρων υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ (2), και ιδίως το άρθρο 18 παράγραφος 1 τέταρτη περίπτωση,
   Εκτιμώντας τα ακόλουθα:
   
               (1)
            
            
               Η οδηγία 91/496/ΕΟΚ καθορίζει τους όρους απομόνωσης σχετικά με τα ζωντανά ζώα που εισάγονται από τρίτες χώρες, συμπεριλαμβανομένων των γενικών όρων που πρέπει να τηρούνται όσον αφορά τους σταθμούς απομόνωσης που βρίσκονται εντός της Ένωσης. Το παράρτημα B της εν λόγω οδηγίας καθορίζει έναν κατάλογο γενικών όρων για την έγκριση τέτοιων σταθμών.
            
         
               (2)
            
            
               Το άρθρο 10 παράγραφος 4 στοιχείο β) της οδηγίας 91/496/ΕΟΚ, όπως τροποποιήθηκε με την οδηγία 2008/73/ΕΚ του Συμβουλίου, της 15ης Ιουλίου 2008, για την απλούστευση των διαδικασιών καταχώρισης και δημοσίευσης πληροφοριών στον κτηνιατρικό και ζωοτεχνικό τομέα (3), εισήγαγε μια απλουστευμένη διαδικασία καταχώρισης και δημοσίευσης ενός καταλόγου εγκεκριμένων σταθμών απομόνωσης, όπου τα ζωντανά ζώα πρέπει να τεθούν σε καραντίνα ή απομόνωση, αν αυτό απαιτείται από τη νομοθεσία της Ένωσης. Βάσει της νέας διαδικασίας, η οποία εφαρμόζεται από την 1η Ιανουαρίου 2010, αρμόδια για την κατάρτιση του καταλόγου εγκεκριμένων σταθμών απομόνωσης που συμμορφώνονται με τους γενικούς όρους οι οποίοι καθορίζονται στο παράρτημα B της προαναφερόμενης οδηγίας δεν είναι πλέον η Επιτροπή, αλλά τα κράτη μέλη.
            
         
               (3)
            
            
               Ο κανονισμός (ΕΚ) αριθ. 318/2007 της Επιτροπής (4) καθορίζει τους υγειονομικούς όρους για εισαγωγές, στην Ένωση, ορισμένων πτηνών πλην των πουλερικών. Το άρθρο 6 του εν λόγω του κανονισμού ορίζει ότι οι εγκεκριμένες εγκαταστάσεις και τα εγκεκριμένα κέντρα απομόνωσης πρέπει να πληρούν τις ελάχιστες προϋποθέσεις του παραρτήματος IV. Στο παράρτημα V του εν λόγω κανονισμού περιέχεται κατάλογος με τις εγκεκριμένες εγκαταστάσεις και κέντρα απομόνωσης.
            
         
               (4)
            
            
               Για λόγους απλούστευσης της νομοθεσίας της Ένωσης, είναι απαραίτητο να τροποποιηθεί το άρθρο 6 του κανονισμού (ΕΚ) αριθ. 318/2007 και να απαλειφθεί το παράρτημα V, προκειμένου να ληφθούν υπόψη οι νέες διαδικασίες έγκρισης και καταχώρησης του καταλόγου των εγκαταστάσεων και των κέντρων απομόνωσης που προβλέπονται στην οδηγία 91/496/ΕΟΚ, όπως τροποποιήθηκε με την οδηγία 2008/73/ΕΚ. Μερικά κράτη μέλη έχουν ήδη αρχίσει την κατάρτιση καταλόγων εγκεκριμένων κέντρων απομόνωσης, προκειμένου να μεταφέρουν τις διατάξεις του άρθρου 10 παράγραφος 4 στοιχείο β) της οδηγίας 91/496/ΕΟΚ. Συνεπώς, για λόγους σαφήνειας της ενωσιακής νομοθεσίας, είναι σκόπιμο οι τροποποιήσεις του κανονισμού (ΕΚ) αριθ. 318/2007 να αρχίσουν να εφαρμόζονται από την ίδια ημερομηνία της έναρξης εφαρμογής της οδηγίας 91/496/ΕΟΚ.
            
         
               (5)
            
            
               Επομένως, ο κανονισμός (ΕΚ) αριθ. 318/2007 πρέπει να τροποποιηθεί ανάλογα.
            
         
               (6)
            
            
               Τα μέτρα που προβλέπει ο παρών κανονισμός είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 318/2007 τροποποιείται ως εξής:
   
               1)
            
            
               Το άρθρο 6 αντικαθίσταται από το ακόλουθο κείμενο:
               «Άρθρο 6
               Εγκεκριμένες εγκαταστάσεις και εγκεκριμένα κέντρα απομόνωσης
               Οι εγκεκριμένες εγκαταστάσεις και τα εγκεκριμένα κέντρα απομόνωσης πρέπει να πληρούν τις ελάχιστες προϋποθέσεις που καθορίζονται στο παράρτημα IV.
               Κάθε κράτος μέλος καταρτίζει και τηρεί επικαιροποιημένο κατάλογο εγκεκριμένων εγκαταστάσεων και εγκεκριμένων κέντρων απομόνωσης και των αριθμών έγκρισής τους και θέτει τον κατάλογο αυτόν στη διάθεση της Επιτροπής, των άλλων κρατών μελών και του κοινού.».
            
         
               2)
            
            
               Το παράρτημα V απαλείφεται..
            
         Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2010.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 22 Μαρτίου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 268 της 24.9.1991, σ. 56.
   
      (2)  ΕΕ L 268 της 14.9.1992, σ. 54.
   
      (3)  ΕΕ L 219 της 14.8.2008, σ. 40.
   
      (4)  ΕΕ L 84 της 24.3.2007, σ. 7.